text: Traditionsrigt fyrværkerishow fejrer jubilæum
  29 december 2018 kl. 16.48
  I Bjerre har de skabt en tradition i dagene før nytårsaften. Her kommer op mod 1.000 lokale for at se et farverigt fyrværkerishow - og for at ønske hinanden godt nytår.
  For 10. år i træk bliver der lørdag afholdt fyrværkeridemonstration i Bjerre mellem Vejle og Juelsminde. 
  Cirka 1.000 mennesker forventes at dukke op til en begivenhed, der er gået hen og blevet lidt af en tradition.
  Mads Daugaard, medindehaver, Fyrværkerimesteren, Bjerre: "Det er helt fantastisk, at vi har skabt noget, hvor folk kommer både for at se fyrværkerishowet og for at ønske hinanden godt nytår."
  Det glæder Mads Daugaard, som er den ene indehaver af firmaet Fyrværkerimesteren, der står for showet, og som selv kommer fra Bjerre.
  - Det er helt fantastisk, at vi har skabt noget, hvor folk kommer både for at se fyrværkerishowet, men også bruger det som en anledning til at ønske hinanden godt nytår, fortæller Mads Daugaard.
  
  Lokale bynavne pryder krudtet
  I år har Fyrværkerimesteren og showet altså 10 års jubilæum, og derfor har de fundet på at fejre det med blandt andet at give det forskellige fyrværkeriskyts nye lokale bynavne, som publikum også har mulighed for at købe - heriblandt er årets største batteri kaldt Himmelbjerget med hele to kilo krudt i.
  - Det er lidt specielt at være i en branche, hvor man kun har fem salgsdage om året, så selvom vi har 10 års jubilæum, har vi kun haft 50 åbningsdage i alt, og det gør det ret vildt, siger Mads Daugaard. 
  I anledning af jubilæet er der et ekstra show i Egebjerg, og så også et show i morgen søndag i Bjerre.
  Lørdag aften begynder fyrværkerishowet klokken 19.
  